b'\n_START_ARTICLE_\nGheorghe Nichita\n_START_SECTION_\nStudii\n_START_PARAGRAPH_\nGheorghe Nichita s-a n\xc4\x83scut la data de 15 septembrie 1956, \xc3\xaen ora\xc8\x99ul Dorohoi ( jude\xc8\x9bul Boto\xc8\x99ani). Urmeaz\xc4\x83 cursurile Liceului de cultur\xc4\x83 general\xc4\x83 nr. 2 din ora\xc8\x99ul Dorohoi (1971-1975), apoi Facultatea de Hidrotehnic\xc4\x83 din cadrul Institutului de Construc\xc8\x9bii din Bucure\xc8\x99ti (1976-1979), ob\xc8\x9bin\xc3\xa2nd diploma de subinginer \xc3\xaen profilul Construc\xc8\x9bii; specializarea Tehnic\xc4\x83 Edilitar\xc4\x83. _NEWLINE_Dup\xc4\x83 absolvirea Institutului, este angajat \xc3\xaen august 1979 ca \xc8\x99ef de punct de lucru la G.I.G.C.L. Ia\xc8\x99i \xe2\x80\x93 Sec\xc8\x9bia Ap\xc4\x83. Din noiembrie 1979, este transferat ca dispecer \xc3\xaen cadrul Dispeceratului central al G.I.G.C.L., lucr\xc3\xa2nd aici p\xc3\xa2n\xc4\x83 \xc3\xaen februarie 1988._NEWLINE_\xc3\x8en paralel, studiaz\xc4\x83 \xc3\xaen perioada 1982-1987 la Facultatea de \xc8\x98tiin\xc8\x9be Economice din cadrul Universit\xc4\x83\xc8\x9bii \xe2\x80\x9cAl. I. Cuza\xe2\x80\x9d din Ia\xc8\x99i, ob\xc8\x9bin\xc3\xa2nd diploma de licen\xc8\x9b\xc4\x83 \xc3\xaen specializarea Economia industriei, construc\xc8\x9biilor \xc8\x99i transporturilor. Ulterior, \xc3\xaentre anii 1991\xe2\x80\x931995, studiaz\xc4\x83 \xc8\x99i la Facultatea de Hidrotehnic\xc4\x83 din cadrul Universit\xc4\x83\xc8\x9bii Tehnice \xe2\x80\x9cGh. Asachi\xe2\x80\x9d din Ia\xc8\x99i, devenind inginer diplomat \xc3\xaen specializarea Construc\xc8\x9bii Hidrotehnice._NEWLINE_Din anul 1997, s-a \xc3\xaenscris ca doctorand la Facultatea de \xc8\x98tiin\xc8\x9be Economice din cadrul Universit\xc4\x83\xc8\x9bii \xe2\x80\x9cAl. I. Cuza\xe2\x80\x9d din Ia\xc8\x99i. Domeniul de cercetare ales este: Managementul serviciilor publice, iar tema de doctorat propus\xc4\x83 se intituleaz\xc4\x83: \xe2\x80\x9cStrategii manageriale \xc3\xaen serviciile publice\xe2\x80\x9d. _NEWLINE_Conform unei decizii a Senatului Universit\xc4\x83\xc8\x9bii "Al. I. Cuza" din Ia\xc8\x99i din ianuarie 2007, primarul Gheorghe Nichita, liderul PSD Ia\xc8\x99i, a fost exmatriculat de c\xc4\x83tre rectorul acestei unit\xc4\x83\xc8\x9bi de \xc3\xaenv\xc4\x83\xc8\x9b\xc4\x83m\xc3\xa2nt Dumitru Oprea, liderul PLD Ia\xc8\x99i. Rectorul a motivat exmatricularea primarului prin faptul c\xc4\x83 acesta nu sus\xc8\x9binuse timp de nou\xc4\x83 ani nici m\xc4\x83car un referat. Primarul Nichita s-a declarat surprins \xc8\x99i revoltat de aceast\xc4\x83 decizie, sus\xc8\x9bin\xc3\xa2nd c\xc4\x83 este victima unei r\xc4\x83zbun\xc4\x83ri politice.\n_START_SECTION_\nCariera profesional\xc4\x83\n_START_PARAGRAPH_\n\xc3\x8en ianuarie 1991, Gheorghe Nichita devine \xc8\x98ef de Sec\xc8\x9bie la R.A.J.A.C. Ia\xc8\x99i, (Regia Autonom\xc4\x83 Jude\xc8\x9bean\xc4\x83 de Ap\xc4\x83 Canal, desprins\xc4\x83 din G.I.G.C.L.). \xc3\x8en aprilie 1991, este promovat ca Director Exploatare Ap\xc4\x83 la R.A.J.A.C. Ia\xc8\x99i. \xc3\x8en august 1996, este numit ca Manager (interimar) al R.A.J.A.C. Ia\xc8\x99i, iar apoi \xc3\xaen perioada august 1997 - iunie 2003 de\xc8\x9bine func\xc8\x9bia de Director general al R.A.J.A.C. Ia\xc8\x99i. _NEWLINE_Gheorghe Nichita particip\xc4\x83 \xc3\xaen perioada 1994-2002 la un num\xc4\x83r mare de programe externe de perfec\xc8\x9bionare \xc3\xaen domeniul managementului companiilor de ap\xc4\x83-canal, al ecologiz\xc4\x83rii pomp\xc4\x83rii apei \xc8\x99i al moderniz\xc4\x83rii sta\xc8\x9biilor de epurare a apei, reu\xc8\x99ind s\xc4\x83 ob\xc8\x9bin\xc4\x83 finan\xc8\x9barea unor proiecte ale RAJAC Ia\xc8\x99i \xc3\xaen special prin Programele PHARE._NEWLINE_El este membru al numeroase institu\xc8\x9bii profesionale, cum ar fi: Asocia\xc8\x9bia General\xc4\x83 a Economi\xc8\x99tilor din Rom\xc3\xa2nia (A.G.E.R.) (din 1997); pre\xc8\x99edinte al Comitetului Teritorial Moldova al Asocia\xc8\x9biei Rom\xc3\xa2ne a Apei (C.N.P.D.A.R.) (din 1997); vicepre\xc8\x99edinte al Asocia\xc8\x9biei Rom\xc3\xa2ne a Apei (A.R.A.) (din 1998); pre\xc8\x99edinte executiv al Federa\xc8\x9biei Patronatelor din Serviciile Publice de Gospod\xc4\x83rie Comunal\xc4\x83 (din 2003) etc. _NEWLINE_\xc3\x8en perioada 1991-1996, este pre\xc8\x99edinte al Comisiei de Arbitri a Asocia\xc8\x9biei Jude\xc8\x9bene de Fotbal Ia\xc8\x99i. De asemenea, de\xc8\x9bine pentru o perioad\xc4\x83 func\xc8\x9bia de pre\xc8\x99edinte al F.C. Politehnica Ia\xc8\x99i (1994-1995). _NEWLINE_Se remarc\xc4\x83 \xc3\xaen calitate de sprijinitor al sportului ie\xc8\x99ean \xc8\x99i \xc3\xaen special al fotbalului, fiind membru fondator al S.C. Ia\xc8\x99i XXI (societate constituit\xc4\x83 pentru sprijinirea sportului ie\xc8\x99ean). Revine din nou \xc3\xaen perioada 1997-1998 \xc3\xaen func\xc8\x9bia de pre\xc8\x99edinte al Consiliului de Administra\xc8\x9bie al F.C. Politehnica Ia\xc8\x99i, club care se afla sub patronajul Consiliului Local al Municipiului Ia\xc8\x99i. Din anul 2001, Gheorghe Nichita de\xc8\x9bine func\xc8\x9bia de pre\xc8\x99edinte al Consiliului Director al C.S. Poli-Unirea Ia\xc8\x99i. De asemenea, din anul 1997, este cooptat ca membru \xc3\xaen Consiliul de Administra\xc8\x9bie al Funda\xc8\x9biei \xe2\x80\x9cMihai Viteazul\xe2\x80\x9d.\n_START_SECTION_\nCariera politic\xc4\x83\n_START_PARAGRAPH_\nDin iunie 1995 p\xc3\xa2n\xc4\x83 \xc3\xaen anul 2000, Gheorghe Nichita a fost membru al Partidului Democrat (PD) de\xc8\x9bin\xc3\xa2nd func\xc8\x9bia de vicepre\xc8\x99edinte al filialei Ia\xc8\x99i. A candidat din partea acestui partid pentru func\xc8\x9bia de primar al Municipiului Ia\xc8\x99i la alegerile locale din anul 1996, c\xc3\xa2nd a ob\xc8\x9binut 3,3% din voturile exprimate (clas\xc3\xa2ndu-se pe locul 5) \xc8\x99i la alegerile locale din iunie 2000, c\xc3\xa2nd a ob\xc8\x9binut 2,89% din voturile exprimate (clas\xc3\xa2ndu-se pe locul 6)._NEWLINE_\xc3\x8en iulie 2000, la scurt timp dup\xc4\x83 alegerile locale, Nichita a demisionat din PD pentru a se \xc3\xaenscrie \xc3\xaen Partidului Social Democrat (PSD). Al\xc4\x83turi de el, s-au \xc3\xaenscris \xc3\xaen PSD, 125 de persoane, \xc3\xaen majoritate fo\xc8\x99ti membri ai Partidului Democrat._NEWLINE_De\xc8\x9bine func\xc8\x9bia de consilier local \xc3\xaen perioadele 1996-1998 \xc8\x99i 2000-2003, \xc3\xaen ultima perioad\xc4\x83 fiind liderul grupului de consilieri locali ai PSD din cadrul Consiliului Local Ia\xc8\x99i. Urc\xc4\x83 pe scara ierarhic\xc4\x83 a Organiza\xc8\x9biei Municipale Ia\xc8\x99i PSD, fiind membru Delega\xc8\x9bia Permanent\xc4\x83, secretar, vicepre\xc8\x99edinte (2001-2003) \xc8\x99i apoi pre\xc8\x99edinte al Organiza\xc8\x9biei Municipale Ia\xc8\x99i a PSD (2003-2005). _NEWLINE_\xc3\x8en anul 2003, s-a conturat ideea trimiterii primarului Constantin Simirad ca ambasador al Rom\xc3\xa2niei \xc3\xaen Cuba. "\xc3\x8en cadrul Delega\xc8\x9biei Permanente a PSD Ia\xc8\x99i s-a conturat ideea c\xc4\x83 dl Nichita ar putea fi unul dintre cei care se pot implica mai mult \xc3\xaen activitatea Prim\xc4\x83riei, al\xc4\x83turi de dl Simirad, p\xc3\xa2n\xc4\x83 la plecarea acestuia din urm\xc4\x83", a declarat senatorul Ion Solcanu, pre\xc8\x99edintele PSD Ia\xc8\x99i. Pentru a putea deveni primar interimar la momentul plec\xc4\x83rii \xc3\xaen diploma\xc8\x9bie a primarului Constantin Simirad, Gheorghe Nichita trebuia s\xc4\x83 fie viceprimar. S-a luat decizia asigur\xc4\x83rii unei perioade de acomodare p\xc3\xa2n\xc4\x83 la asigurarea interimatului la conducerea Prim\xc4\x83riei, senatorul Solcanu a intervenit pe l\xc3\xa2ng\xc4\x83 viceprimarul Vasile Dumitriu, cer\xc3\xa2ndu-i s\xc4\x83 demisioneze \xc8\x99i s\xc4\x83 devin\xc4\x83 simplu consilier ._NEWLINE_La data de 16 iunie 2003, viceprimarul Vasile Dumitriu se retrage din func\xc8\x9bia de viceprimar, iar consilierul Gheorghe Nichita este ales de c\xc4\x83tre consilierii locali, la propunerea primarului Constantin Simirad, ca Viceprimar al Municipiului Ia\xc8\x99i. La propunerea primarului Constantin Simirad, lui Gheorghe Nichita i s-au acordat atribu\xc8\x9bii sporite de c\xc4\x83tre Consiliul Local al Municipiului Ia\xc8\x99i. \xc3\x8en \xc8\x99edin\xc8\x9ba Consiliului Local din 28 noiembrie 2003, Constantin Simirad \xc8\x99i-a dat demisia, iar Gheorghe Nichita devine primar interimar al municipiului Ia\xc8\x99i._NEWLINE_A candidat din partea PSD la alegerile locale din 6 \xc8\x99i 20 iunie 2004, ob\xc8\x9bin\xc3\xa2nd \xc3\xaen primul tur de scrutin 47,72% din voturi, fa\xc8\x9b\xc4\x83 de numai 18,63% dintre voturi c\xc3\xa2t a ob\xc8\x9binut principalul contracandidat, Dan C\xc3\xa2rlan (candidat din partea Partidului Democrat). \xc3\x8en turul doi, Gheorghe Nichita a fost ales ca primar cu 59,24% din voturi._NEWLINE_\xc3\x8en anul 2005, primarul Nichita este ales ca prim-vicepre\xc8\x99edinte al Organiza\xc8\x9biei Jude\xc8\x9bene Ia\xc8\x99i a PSD, apoi din aprilie 2006 de\xc8\x9bine func\xc8\x9bia de pre\xc8\x99edinte al Organiza\xc8\x9biei Jude\xc8\x9bene Ia\xc8\x99i a PSD. \xc3\x8en decembrie 2006, Gheorghe Nichita este ales ca vicepre\xc8\x99edinte pentru Regiunea Nord-Est al Partidului Social Democrat (PSD). _NEWLINE_La alegerile locale din 1 iunie 2008, Gheorghe Nichita a candidat pentru un nou mandat de primar al municipiului Ia\xc8\x99i \xc8\x99i a ob\xc8\x9binut 44,57% din totalul voturilor valid exprimate, afl\xc3\xa2ndu-se pe locul I \xc3\xaen topul preferin\xc8\x9belor aleg\xc4\x83torilor . \xc3\x8en turul II de scrutin din 15 iunie 2008, Gheorghe Nichita s-a \xc3\xaenfruntat cu europarlamentarul Dumitru Oprea \xc8\x99i a ob\xc8\x9binut un procentaj de 54,2% din voturile ie\xc8\x99enilor, c\xc3\xa2\xc8\x99tig\xc3\xa2nd un nou mandat de primar . La alegerile locale din 2012 candidatul USL, Gheorghe Nichita a c\xc3\xa2\xc8\x99tigat alegerile pentru Prim\xc4\x83ria Ia\xc8\x99i cu 59,4% din voturi, pe pozi\xc8\x9bia a doua fiind deputatul Tudor Ciuhodaru, candidat UNPR, cu 14,3%, potrivit rezultatelor finale. Potrivit reprezentan\xc8\x9bilor Biroului Electoral Municipal, Gheorghe Nichita a ob\xc8\x9binut 70.463 de voturi, Ciuhodaru 16.972, Oajdea 14.625, iar P\xc4\x83duraru 11.787 de voturi. Al\xc8\x9bi nou\xc4\x83 candida\xc8\x9bi la prim\xc4\x83rie au ob\xc8\x9binut \xc3\xaen total sub 5.000 de voturi.\n_START_SECTION_\nIncidentul t\xc4\x83ierii teilor\n_START_PARAGRAPH_\nGheorghe Nichita a devenit notoriu pe plan na\xc8\x9bional \xc8\x99i a pierdut capital politic \xc3\xaen februarie 2013, c\xc3\xa2nd, al\xc4\x83turi de vice-primarul Mihai Chirica, a dispus t\xc4\x83ierea aliniamentului de tei din centrul Ia\xc8\x99iului (Bd. \xc8\x98tefan cel Mare \xc8\x99i Sf\xc3\xa2nt) \xc8\x99i \xc3\xaenlocuirea lor cu salc\xc3\xa2mi japonezi. Ac\xc8\x9biunile prim\xc4\x83riei au determinat ample mi\xc8\x99c\xc4\x83ri civice de protest, at\xc3\xa2t locale, c\xc3\xa2t \xc8\x99i na\xc8\x9bionale.     Botani\xc8\x99tii ie\xc8\x99eni Mandache Leocov \xc8\x99i Ionel Lupu l-au criticat pe Gheorghe Nichita pentru ceea ce speciali\xc8\x99tii locali au descris ca o lung\xc4\x83 tradi\xc8\x9bie de incompeten\xc8\x9b\xc4\x83 dendrologic\xc4\x83 \xc8\x99i abuzuri ecologice s\xc4\x83v\xc3\xa2r\xc8\x99ite de administra\xc8\x9bia condus\xc4\x83 de acesta.\n_START_SECTION_\nAcuza\xc8\x9bii de corup\xc8\x9bie\n_START_PARAGRAPH_\nPe 1 mai 2015, Gheorghe Nichita a fost re\xc8\x9binut de procurorii Direc\xc8\x9biei Na\xc8\x9bionale Anticorup\xc8\x9bie (DNA), dup\xc4\x83 mai mult de \xc8\x99apte ore de audieri, fiind suspectat de abuz \xc3\xaen serviciu. Gheorghe Nichita ar fi folosit poli\xc8\x9bia local\xc4\x83 pe post de serviciu propriu de supraveghere a unor persoane de care era interesat._NEWLINE_\xc3\x8en data de 8 mai 2015, Curtea de Apel Bucure\xc8\x99ti a decis plasarea lui Gheorghe Nichita \xc3\xaen arest la domiciliu, fiind cercetat pentru utilizarea Poli\xc8\x9biei Locale Ia\xc8\x99i \xc3\xaen urm\xc4\x83rirea unei angajate a Prim\xc4\x83riei ia\xc8\x99i cu care s-a aflat \xc3\xaentr-o rela\xc8\x9bie amoroas\xc4\x83._NEWLINE_\xc3\x8en decembrie 2015, Nichita a fost pus sub acuzare \xc3\xaentr-un alt dosar penal, fiind suspectat de luare de mit\xc4\x83; \xc3\xaen acest caz este implicat \xc8\x99i omul de afaceri Tiberiu Urd\xc4\x83reanu, ac\xc8\x9bionar principal al UTI Grup.\n_START_SECTION_\nVia\xc8\x9ba privat\xc4\x83\n_START_PARAGRAPH_\nGheorghe Nichita este divor\xc8\x9bat \xc8\x99i are dou\xc4\x83 fiice.'